Буду настаўнікам
*Эдзі Агняцвет*

Санька любіць дом і дворык —

Свой былы дзіцячы сад.

Тут прыручваў дзвюх вавёрак,

Маляваў і дождж, і град.

I кармушку для сініцы

Майстраваў ён пад вярбой.

Слухаў казкі чараўніцы,

Выхавацелькі сваёй.

А цяпер сюды прыводзіць

Санька меншую сястру.

А яна тут карагодзіць,

Ляльцы пацеркі знаходзіць,

Боты шые камару.

...Раз сабраўся тут гурточак,

Дзеці ўселіся радком,

Расказаць ім Санька хоча —

Палюбіў ён школьны дом.

I свая тут чараўніца

Ёсць у першым класе «Б».

— Я магу тут навучыцца

Бачыць свет вакол сябе.

Перад намі — кветкі, травы —

Верас, мята, васілёк!

Вольга Паўлаўна ласкава

Пачынае свой урок:

— Гляньце, родныя, на верас,

Трэба кветку змаляваць.

Тут побач, на паперы,

Слова будзеце пісаць.

Атрымаецца, што кожны

I мастак, і грамацей! —

Размаўляць, пісаць прыгожа

Навучае ўсіх дзяцей.

3 беларускай шчырай мовай

Ладзяць нашы галасы.

Эх, пяюцца самі словы:

— Бусел,

верасень,

лясы!

3 Вольгай Паўлаўнай цікава.

Не злуецца, не крычыць.

Мы, як быццам для забавы,

Разам вучымся лічыць.

А бяжым на перапынак,

Чуюць хлопчыкі наказ:

— Паважайце вы дзяўчынак —

Будуць паважаць і вас!

Падрасту і ўсё згадаю,

Вашых слоў мне не забыць:

— Дзеці,

кожнаму жадаю

Чалавекам добрым быць!

У няшчасці друг далёкі,

Трапіў у бяду сусед, —

Не глядзі спакойна збоку,

Памажы яму як след!

Адкрывае школа цуды

Мне і ўсім маім сябрам.

Калі-небудзь, можа, буду

Я настаўнікам і сам.